《寄陈无感》
宋代·李彭

忆昔怅有违，平湖拍天涨。公乘美满风，乘兴破巨浪。

我归茅屋底，念切情惝恍。中间忽抱瘵，此病最无妄。

伏枕辞鸣蝉，秋风吹倚杖。缅怀醉夷门，啸咏真惬当。

颇复持漫刺，曳裾谒丞相。曩者金石交，为子倾家酿。

肤清神更清，年壮思亦壮。兰台要给札，抒写不流宕。

谠言动主意，湛思慰人望。归帆拂五老，停舻当叠嶂。

不忘茗果期，烟扉聊一访。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。